Nariadenie (EÚ) č. 70/2012 sa vypracovalo so zreteľom na to, aby sa zaťaženie členských štátov obmedzilo na minimum. Vo väčšine krajín nebolo potrebné prijať žiadne dodatočné opatrenia, keďže existujúce procesy postačujú na splnenie požiadaviek na zber údajov.

Eurostat zbiera informácie o vnútroštátnych metódach zberu údajov (využívanie registrov, metodika výberu, pokrytie atď.) každé tri roky a sprístupňuje ich v publikácii Methodologies used in surveys of road freight transport in Member States, EFTA and Candidate Countries (Metodiky používané v zisťovaniach o cestnej nákladnej doprave v členských štátoch, krajinách EZVO a kandidátskych krajinách).

Od 1. februára 2020, keď Spojené kráľovstvo vystúpilo z Európskej únie, Eurostat doplnil do svojich súborov údajov nový agregát „Európska únia – 27 krajín (od roku 2020)“, v ktorom nie je zahrnuté Spojené kráľovstvo. Počas prechodného obdobia do konca roka 2020 Spojené kráľovstvo pokračuje v zasielaní údajov Eurostatu. Tieto údaje sú sprístupnené používateľom.

V budúcnosti by mohlo dôjsť k ďalšiemu zníženiu zaťaženia spojeného so zberom údajov, ak krajiny zavedú digitálne metódy vykazovania údajov s cieľom nahradiť papierové dokumenty, ktoré sa používajú v súčasnosti.

·Cestná nákladná doprava podľa charakteristík vozidiel

·Cestná nákladná doprava podľa charakteristík jázd

·Cestná nákladná doprava podľa druhu tovaru

·Cestná nákladná doprava – kabotáž

Tieto články sa každoročne aktualizujú, s výnimkou článku o kabotáži, ktorý sa aktualizuje každé dva roky. Články sa aktualizujú po dokončení zberu údajov za daný referenčný rok.

2.7.3.Anonymizované údaje

V súlade s nariadením Komisie (EÚ) č. 557/2013 sa mikroúdaje týkajúce sa cestnej nákladnej dopravy anonymizujú a dávajú sa k dispozícii výskumným zariadeniam na vedecké účely. Žiadosti o anonymizované údaje prijíma Komisia (Eurostat) a prístup je povolený po spoločnom schválení Komisiou (Eurostatom) a národnými štatistickými orgánmi. V rokoch 2018 a 2019 prejavilo záujem o získanie anonymizovaných údajov zo zisťovaní o európskej cestnej nákladnej doprave osem výskumných zariadení.

2.7.4.Ostatné spôsoby šírenia

Údaje sa šíria aj prostredníctvom prispôsobenej extrakcie údajov pre používateľov a v správach a publikáciách Eurostatu [napr. štatistická kniha Energy, transport and environment statistics (Štatistiky o energetike, doprave a životnom prostredí)].

3.ĎALŠÍ ROZVOJ ŠTATISTIKY CESTNEJ NÁKLADNEJ DOPRAVY

V Európskej zelenej dohode, ktorej cieľom je dosiahnuť klimatickú neutralitu v Európe do roku 2050, sa oznámil súbor transformačných politík vo všetkých ekonomických odvetviach vrátane dopravy. Štatistiky o cestnej nákladnej doprave môžu pomôcť stanoviť a monitorovať ciele politiky. To sa dosiahne poskytovaním údajov o objemoch prepraveného tovaru, najazdených kilometroch a vybavení a infraštruktúre. Cestná nákladná doprava je mimoriadne významné odvetvie, keďže má najvyšší podiel vo vnútrozemskej nákladnej doprave v Európskej únii (75,3 % v roku 2018).

Od júna 2018 do marca 2020 sa zasadnutie skupiny odborníkov pre štatistiky o cestnej nákladnej doprave uskutočnilo dvakrát. Počas týchto zasadnutí Eurostat, členské štáty, krajiny EZVO, kandidátske krajiny a potenciálni kandidáti diskutovali o potrebách údajov, spôsoboch týkajúcich sa zlepšenia štatistík o cestnej nákladnej doprave a o tom, ako znížiť zaťaženie spojené so zberom údajov. Jeden z vývojov, o ktorom sa práve diskutuje, sa týka budúcich štatistík o doprave pomocou ľahkých úžitkových vozidiel. Hoci takéto vozidlá neprepravujú veľmi ťažké náklady, v mestských oblastiach najazdia veľa kilometrov, čím sa výrazne prispieva k emisiám a preťaženiu. Okrem toho môžeme zvýšené používanie týchto vozidiel pozorovať aj na medzimestských a medzinárodných jazdách. Ľahké úžitkové vozidlá boli dosiaľ do značnej miery mimo rozsahu pôsobnosti európskej dopravnej politiky a súvisiaceho acquis. To sa zmení nariadením (EÚ) 2020/1054 a nariadením (EÚ) 2020/1055, ktoré boli nedávno prijaté. Zvyšuje sa dopyt po údajoch o používaní ľahkých úžitkových vozidlách, aspoň o tých, ktoré patria do rozsahu pôsobnosti európskych právnych predpisov.

Údaje o ľahkých úžitkových vozidlách sa takisto dajú získať z registra kontrol technického stavu, v ktorom sa zhromažďujú informácie o type motora, hmotnostnej triede a druhu paliva vozidla, ako aj o jeho technológii kontroly emisií.

Špecializovaná osobitná skupina skúma túto oblasť od roku 2018, pričom sa zaoberá uskutočniteľnosťou a parametrami zberu údajov o ľahkých úžitkových vozidlách. Diskusie sa týkajú metodiky, ktorá sa má vypracovať, vrátane vymedzenia, limitov, zdrojov údajov a premenných, ktoré sa majú zbierať. V súvislosti s týmto projektom spustila Komisia (Eurostat) začiatkom roka 2020 pilotné štúdie týkajúce sa štatistík o ľahkých úžitkových vozidlách. Počas svojho posledného zasadnutia 4. marca 2020 diskutovala osobitná skupina o niekoľkých metodických aspektoch a premenných, ktoré by sa mohli zbierať. Práca osobitnej skupiny bude pokračovať. Potreba údajov o ľahkých úžitkových vozidlách sa stáva významnou pre veľa krajín a na úrovni EÚ. Zatiaľ však nie je jasné, či a do akej miery by vzhľadom na súvisiace vysoké náklady a zaťaženie mohli byť štatistiky takýchto vozidiel zhromažďované v blízkej budúcnosti.

Počas nedávnej konzultácie krajiny podávajúce správy identifikovali prínos potenciálnych dodatočných premenných, pokiaľ ide o druh paliva, ktoré vozidlá spotrebúvajú, a ich emisné triedy. Premenná týkajúca sa paliva spotrebovaného počas jazdy môže byť užitočná aj pri výpočte emisií do ovzdušia. V budúcnosti sa môžu zohľadniť premenné týkajúce sa automatizovanej/autonómnej jazdy. Údaje k väčšine týchto premenných by sa mali získavať z administratívnych databáz (registrov), aby sa predišlo dodatočnému zaťaženiu respondentov.

Údaje k nepovinnej premennej „použiteľnosť vozidla pre kombinovanú dopravu“ by sa mohli prepojiť s intermodálnymi štatistikami. Činnosť NACE spojená s vozidlom sa v súčasnosti požaduje na štvormiestnej úrovni; mohla by však byť akceptovaná aj na vyšších úrovniach a dokonca na najvyššej odvetvovej úrovni klasifikácie NACE.

Krajiny podávajúce správy takisto poukázali na potrebu toho, aby boli niektoré pravidlá vykazovania konkrétnejšie; napr. presné vymedzenie počtu vozidiel by bolo veľmi užitočné, keďže všetky zbery údajov by boli harmonizovanejšie a porovnateľnejšie.

Zohľadniť by sa mala aj otázka týkajúca sa výrazného zaťaženia, ktoré zber údajov o doprave spôsobuje v pomere k potenciálne nízkemu počtu cestných vozidiel, a prínos zberu.

4.ZÁVERY

Skúsenosti a výsledky získané prostredníctvom vykonávania nariadenia (EÚ) č. 70/2012 sa považujú za pozitívne. Krajiny dodržiavajú povinnosti týkajúce sa poskytovania údajov a zdroje pridelené na vnútroštátnej úrovni, ako aj na úrovni Komisie umožňujú dosahovanie vysokokvalitných výsledkov. Komisia podporuje členské štáty vo vykonávaní nariadenia (EÚ) č. 70/2012, vedie informačný systém pre správu údajov a vylepšila komunikáciu s cieľom minimalizovať zaťaženie spojené s podávaním správ.